李流谦
彦博见和暑中之作殊有新功复用韵谢
风雅有正宗，太山视丘垤。
识者了珉玉，不尔远尧桀。
咸韶久不作，日月遭薄蚀。
空谷闭窈窕，市倡矜半额。
谁知三百篇，学仙要仙骨。
二南俱贤圣，展卷神已接。
孝子或失爱，淑妇有不答。
微言出宛转，幽愤破蕴结。
侧耳无弦音，策策风振叶。
少陵乃冢嫡，岂止论瓜葛。
涪翁异代友，俱作蝉蜕壳。
鼓旗付后山，掌股戯获。
眼明见贤宗，我欲焚破箧。
明珠不易得，收功在勤苶。
一洗蛙与黾，骚坛许授职。